AN COIMISIÚN EORPACH An Bhruiséil,17.8.2020 COM(2020) 377 final 2020/0178(NLE) Togra le haghaidh RIALACHÁN ÓN gCOMHAIRLE deiseanna iascaireachta a shocrú le haghaidh 2021 maidir le stoic éisc agus grúpaí stoc éisc áirithe is infheidhme sa Mheánmhuir agus sa Mhuir Dhubh



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Le Rialachán (AE) Uimh. 1380/2013 ó Pharlaimint na hEorpa agus ón gComhairle maidir leis an gComhbheartas Iascaigh (“bun-Rialachán CBI”), féachtar lena áirithiú go saothraítear beo-acmhainní uisceacha faoi dhálaí inbhuanaithe eacnamaíocha, comhshaoil agus sóisialta. Tá socrú bliantúil na ndeiseanna iascaireachta ina uirlis thábhachtach sa chomhthéacs sin. I ngach Rialachán maidir le deiseanna iascaireachta, ní mór teorainn a chur le saothrú stoc éisc ag leibhéil atá ag teacht le cuspóirí foriomlána an Comhbheartais Iascaigh (CBI). Is é socrú na ndeiseanna iascaireachta maidir le stoic áirithe agus grúpaí stoc sa Mheánmhuir agus sa Mhuir Dhubh cuspóir an togra seo. Tar éis ghlacadh agus theacht i bhfeidhm an phlean ilbhliantúil do stoic ghrinnill sa Mheánmhuir thiar, socraítear leis an togra seo na deiseanna iascaireachta, a léirítear ina n‑uasiarracht iascaireachta incheadaithe maidir leis na Ballstáit lena mbaineann (an Spáinn, an Fhrainc agus an Iodáil). Socraítear leis an togra seo na deiseanna iascaireachta de bhun comhaontuithe atá tugtha i gcrích faoi chuimsiú an Choimisiúin Iascaigh Ginearálta don Mheánmhuir (CIGM), eagraíocht réigiúnach bainistithe iascaigh atá inniúil maidir le caomhnú agus bainistiú beo-acmhainní uisceacha sa Mheánmhuir agus sa Mhuir Dhubh. Tá an tAontas Eorpach ina chomhalta de CIGM, mar aon leis an mBulgáir, an Chróit, an Chipir, an Fhrainc, an Ghréig, an Iodáil, Málta, an Rómáin, an tSlóivéin agus an Spáinn. Beidh na bearta arna nglacadh faoi chuimsiú CIGM ina gceangal ar a chomhaltaí. Ar deireadh, a mhéid a bhaineann leis an Muir Dhubh, socraítear leis an togra cuóta uathrialach maidir leis an salán ionas nach méadófar an leibhéal básmhaireachta iascaireachta atá ann faoi láthair. Maidir leis an turbard, trasuitear leis an togra an ghabháil iomlán incheadaithe (TAC) agus cuótaí arna mbunú ag CIGM. Is é an cuspóir deiridh stoic a thabhairt go dtí leibhéil lena bhféadtar uastáirgeacht inbhuanaithe (MSY) a chur ar fáil, agus iad a choinneáil ar na leibhéil sin. Tá an cuspóir ionchorpraithe go sainráite i mbun-Rialachán CBI, ina ndearbhaítear in Airteagal 2(2) “go mbainfear amach , an cuspóir sin faoi 2015, más féidir, agus[…] faoi 2020 i gcás na stoc uile”. Leis sin léirítear an gealltanas a rinne an tAontas maidir le conclúidí Chruinniú Mullaigh Domhanda um Fhorbairt Inbhuanaithe 2002 in Johannesburg agus a Phlean Cur Chun Feidhme. Ar an taobh eile, is é is aidhm d'fhorálacha an phlean ilbhliantúil maidir le stoic ghrinnill sa Mheánmhuir thiar go mbainfear uastáirgeacht inbhuanaithe (MSY) i dtaca le básmhaireachta iascaireachta amach ar bhonn forchéimneach, incriminteach, faoi 2020 más féidir agus faoin 1 Eanáir 2025 ar a dhéanaí. •Comhsheasmhacht le forálacha beartais atá sa réimse beartais cheana Tá na bearta atá beartaithe ceaptha i gcomhréir le cuspóirí agus rialacha an Chomhbheartais Iascaigh. •Comhsheasmhacht le beartais eile de chuid an Aontais Tá na bearta atá beartaithe comhsheasmhach le beartas an Aontais maidir leis an bhforbairt inbhuanaithe. 2.BUNÚS DLÍ, COIMHDEACHT AGUS COMHRÉIREACHT •Bunús dlí Is é Airteagal 43(3) den Chonradh ar Fheidhmiú an Aontais Eorpaigh (CFAE) bunús dlí an togra seo. •Coimhdeacht (maidir le hinniúlacht neamheisiach) Tagann an togra faoi inniúlacht eisiach an Aontais dá dtagraítear in Airteagal 3(1)(d) CFAE. Dá bhrí sin, níl feidhm ag prionsabal na coimhdeachta. •Comhréireacht

Comhlíonann an togra prionsabal na comhréireachta ar na cúiseanna seo a leanas: is comhbheartas é CBI. De réir Airteagal 43(3) CFAE, tá sé de dhualgas ar an gComhairle na bearta a ghlacadh maidir le deiseanna iascaireachta a shocrú agus a chionroinnt. Déantar leis an Rialachán ón gComhairle atá beartaithe deiseanna iascaireachta a chionroinnt ar na Ballstáit. Ag féachaint d'Airteagail 16 agus 17 de bhun-Rialachán CBI, tá sé faoi na Ballstáit deiseanna den sórt sin a chionroinnt ar shoithí faoina mbratach féin de réir mar is cuí leo. Dá bhrí sin, tá saoirse ag na Ballstáit maidir le cinntí a bhaineann lena samhlacha sóisialta agus eacnamaíocha is rogha leo chun a ndeiseanna iascaireachta cionroinnte a shaothrú. Níl bheidh aon impleachtaí airgeadais ag an togra do na Ballstáit. •An rogha ionstraime Tá an ionstraim atá beartaithe ina Rialachán ón gComhairle. Is togra maidir le bainistiú iascaigh é seo ar bhonn Airteagal 43(3) CFAE i gcomhréir le hAirteagal 16 de Rialachán (AE) Uimh. 1380/2013. 3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR •Meastóireachtaí ex post/seiceálacha oiriúnachta ar an reachtaíocht atá ann cheana Ní bhaineann le hábhar. •Comhairliúcháin leis na páirtithe leasmhara Chuathas i gcomhairle leis na páirtithe leasmhara trí theachtaireacht ón gCoimisiún chuig Parlaimint na hEorpa agus chuig an gComhairle I dtreo iascaireacht níos inbhuanaithe san Aontas: staid na himeartha agus treoshuíomhanna le haghaidh 2021. •Bailiú agus úsáid saineolais Tá an measúnú ar staid na stoc sa Mheánmhuir agus sa Mhuir Dhubh bunaithe ar an obair is déanaí a rinne an Coiste Eolaíoch, Teicniúil agus Eacnamaíoch um Iascach (STECF) agus Coiste Comhairleach Eolaíoch maidir le hIascaigh (SAC) CIGM agus Meitheal CIGM maidir leis an Muir Dhubh (WGBS). •Measúnú tionchair Le hAirteagal 43(3) CFAE cuirtear teorainn le raon feidhme an rialacháin maidir le deiseanna iascaireachta. Maidir leis an togra ón gCoimisiún le haghaidh bhun-Rialachán CBI agus an phlean ilbhliantúil maidir le hiascaigh ghrinnill sa Mheánmhuir thiar, ceapadh an togra mar is cuí ar bhonn measúnuithe tionchair. Tá socrú deiseanna iascaireachta ar cheann de phríomhionstraimí bhun-Rialachán CBI chun na cuspóirí a leagtar amach in Airteagal 2 den Rialachán sin a ghnóthú. A mhéid a bhaineann sé leis an bplean ilbhliantúil, tugadh isteach leis an plean córas iarrachta iascaireachta chun dul i ngleic le fadhb na ró-iascaireachta ar iascaigh ghrinnill na Meánmhara thiar. Maidir leis na deiseanna iascaireachta arna mbunú ag CGIM sa Mheánmhuir mar aon leis an Muir Dhubh, cuirtear bearta arna gcomhaontú go hidirnáisiúnta chun feidhme go bunúsach leis an togra seo. Déileáiltear le haon ghné a bhaineann le measúnú a dhéanamh ar na tionchair a d'fhéadfadh a bheith ar na deiseanna iascaireachta le linn ullmhú agus seoladh na caibidlíochta idirnáisiúnta agus ar faoina cuimsiú a dhéantar deiseanna iascaireachta an Aontais a chomhaontú le tríú páirtithe. Is léiriú é an togra ní hamháin ar an imní ghearrthéarmach ach chomh maith leis sin, ar chur chuige níos fadtéarmaí lena gcuirtear an leibhéal iascaireachta in oiriúint do leibhéil inbhuanaithe fadtéarmacha de réir a chéile. •Oiriúnacht rialála agus simpliú Ní bhaineann le hábhar.

•Cearta bunúsacha Ní bhaineann le hábhar. 4.IMPLEACHTAÍ BUISÉADACHA Níl aon impleachtaí buiséadacha ag an togra. 5.EILIMINTÍ EILE •Pleananna cur chun feidhme, agus socruithe faireacháin, meastóireachta agus tuairiscithe Cuirfear an togra seo chun feidhme i gcomhréir le rialacha an Chomhbheartais Iascaigh. Déanfar faireachán agus comhlíontacht a áirithiú i gcomhréir le rialacha Rialachán (CE) Uimh. 1224/2009 ón gComhairle. •Doiciméid mhíniúcháin (le haghaidh treoracha) Ní bhaineann le hábhar. •Míniúchán mionsonraithe ar fhorálacha sonracha an togra Socraítear leis an togra deiseanna iascaireachta na mBallstát maidir le stoic áirithe agus grúpaí stoc sa Mheánmhuir agus sa Mhuir Dhubh le haghaidh 2021. Áirítear leis na deiseanna iascaireachta an méid seo a leanas go háirithe: 1.córas iarrachta iascaireachta maidir le soithí tráil lena saothraítear stoic ghrinnill sa Mheánmhuir thiar. Tháinig an plean bliantúil maidir le hiascaigh ghrinnill sa Mheánmhuir thiar i bhfeidhm an 16 Iúil 2019. Faoi fhorálacha an phlean seo, socróidh an Chomhairle gach bliain uasiarracht iascaireachta incheadaithe maidir le gach grúpa iarrachta iascaireachta de réir an Bhallstáit agus maidir leis na stocghrúpaí dá sainítear in Iarscríbhinn I den phlean. Maidir le céad bhliain chur chun feidhme an phlean, laghdaíodh uasiarracht iascaireachta incheadaithe 10 % le hais na bunlíne (ón 1 Eanáir 2015 go dtí an 31 Nollaig 2017), arna ríomh ag gach Ballstát maidir le gach grúpa iarrachta iascaireachta nó folimistéar geografach; socraítear leis an bplean uaslaghdú 30 % do na blianta 2 go dtí 5. [ní mór mír théagartha maidir leis an gcomhairle eolaíoch is fearr dá bhfuil ar fáil a chur isteach anseo a luaithe agus a bheidh sé ar fáil mar gur gá don chéatadán a bheith comhfhreagrach do na leibhéil i gcomhréir leis an taighde eolaíoch] Ba cheart laghdú pm % a bheith ann le haghaidh 2021. 2.bearta arna nglacadh ag CIGM in 2018 agus 2019 agus is infheidhme maidir leis an Meánmhuir. Ar na bearta sin, tá: teorainneacha gabhála agus tréimhse choiscthe don eascann eorpach sa Mheánmhuir ina hiomláine (FLGanna 1 go 27), teorainneacha gabhála agus iarrachta maidir le stoic pheiligeacha bheaga i Muir Aidriad (FLGanna 17 agus 18), teorainneacha leis an líon soithí iascaireachta le haghaidh an tséacla mhóir dheirg agus an tséacla ghoirm agus dheirg sa Mhuir Iónach (FLGanna 19 go 21) i Muir na Leiveainte (FLGanna 24 go 27). Glacadh na bearta seo ag seisiún bliantúil CIGM in 2018. Ina theannta sin, áirítear leis an togra bearta arna nglacadh ag cruinniú bliantúil GGCM in 2019: teorainneacha iarrachta iascaireachta ar stoic ghrinnill i Muir Aidriad (FLGanna 17 agus 18), teorainneacha saothraithe iascaireachta agus teorainneacha le líon údaruithe iascaireachta maidir leis an gcoiréalach dearg sa Mheánmhuir ina hiomláine (FLGanna 1 go 27), teorainneacha leis an líon soithí iascaireachta maidir leis an séacla mór dearg agus an séacla gorm agus dearg i gCaolas na Sicile (FLGanna 12 go 16), teorainneacha gabhála don deargán i Muir Alboran (FLGanna 1 go 3) agus teorainneacha leis an líon údaruithe iascaireachta don dorád coiteann sa Mheánmhuir ina hiomláine (FLGanna 1 go 27). 3.bearta arna nglacadh ag CIGM agus is infheidhme maidir leis an Meán Dhubh. Ar na bearta sin, tá: a) cuóta uathrialaitheach le haghaidh an tsaláin, ar bhonn comhairle eolaíoch; b) an ghabháil iomlán incheadaithe (TAC) agus an chionroinnt chuótaí le haghaidh an turbaird faoi chuimsiú an phlean bainistíochta ilbhliantúil i ndáil le hiascaigh turbard lena gcuirtear forálacha Mholadh CIGM/43/2019/3 chun feidhme, moladh lena leasaítear Moladh CIGM/41/2017/4 maidir le plean bainistíochta ilbhliantúil i ndáil le hiascaigh turbard sa Mhuir Dhubh (folimistéar geografach 29). 2020/0178 (NLE) Togra le haghaidh RIALACHÁN ÓN gCOMHAIRLE deiseanna iascaireachta a shocrú le haghaidh 2021 maidir le stoic éisc agus grúpaí stoc éisc áirithe is infheidhme sa Mheánmhuir agus sa Mhuir Dhubh

TÁ COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(3) de, Ag féachaint don togra ón gCoimisiún Eorpach, De bharr an mhéid seo a leanas: (1)Foráiltear le hAirteagal 43(3) CFAE go nglacfaidh an Chomhairle, ar thogra ón gCoimisiún, bearta maidir le deiseanna iascaireachta a shocrú agus a chionroinnt. (2)Ceanglaítear, le Rialachán (AE) Uimh. 1380/2013 ó Pharlaimint na hEorpa agus ón gComhairle, go nglactar bearta caomhnaithe agus comhairle eolaíoch, theicniúil agus eacnamaíoch atá ar fáil á gcur san áireamh, lena n‑áirítear, i gcás inarb ábhartha, tuarascálacha arna dtarraingt suas ag an gCoiste Eolaíoch, Teicniúil agus Eacnamaíoch um Iascach. (3)Tá sé de dhualgas ar an gComhairle bearta a ghlacadh maidir le deiseanna iascaireachta a shocrú agus a chionroinnt, lena n‑áirítear i gcás inarb iomchuí, coinníollacha áirithe atá nasctha go feidhmiúil leis sin. Foráiltear le hAirteagal 16(4) de Rialachán (AE) Uimh. 1380/2013 go socraítear deiseanna iascaireachta i gcomhréir le cuspóirí an Chomhbheartais Iascaigh (CBI) arna mbunú in Airteagal 2(2) den Rialachán sin. Foráiltear le hAirteagal 16(1) de Rialachán (AE) Uimh. 1380/2013 go ndéantar deiseanna iascaireachta a chionroinnt ar na Ballstáit ar dhóigh lena n‑áirithítear cobhsaíocht choibhneasta gníomhaíochtaí iascaireachta gach Ballstáit le haghaidh gach stoic éisc nó iascaigh. (4)Foráiltear le hAirteagal 16(4) de Rialachán (AE) Uimh. 1380/2013, i gcás stoic atá faoi réir pleananna ilbhliantúla sonracha, gur cheart na deiseanna iascaireachta a bhunú i gcomhréir leis na rialacha a leagtar síos sna pleananna sin. (5)Maidir leis an bplean ilbhliantúil do na hiascaigh a shaothraíonn stoic ghrinnill sa Mheánmhuir thiar, bunaíodh an plean le Rialachán (AE) 2019/1022 ó Pharlaimint na hEorpa agus ón gComhairle agus tháinig sé i bhfeidhm an 16 Iúil 2019. I gcomhréir le hAirteagal 4(1) den Rialachán sin, ba cheart deiseanna iascaireachta le haghaidh stoic a liostaítear in Airteagal 1 den Rialachán sin a shocrú chun go mbainfear amach uastáirgeacht inbhuanaithe maidir le básmhaireacht iascaireachta ar bhonn forchéimneach incriminteach faoi 2020 más féidir, agus faoin 1 Eanáir 2025 ar a dhéanaí. Ba cheart deiseanna iascaireachta a shloinneadh i dtéarmaí uasiarrachta iascaireachta incheadaithe agus a shocrú i gcomhréir le córas iarrachta iascaireachta a leagtar síos in Airteagal 7 de Rialachán (AE) 2019/1022. (6)[ba cheart aithris théagartha lena mínítear an chomhairle eolaíoch is fearr dá bhfuil ar fáil a chur isteach anseo a luaithe a bheidh sé ar fáil mar gur gá don chéatadán a bheith comhfhreagrach do na leibhéil eolaíocha i gcomhréir leis an taighde eolaíoch] Maidir le 2021 ba cheart an uasiarracht iascaireachta incheadaithe a laghdú pm % le hais na huasiarrachta iascaireachta incheadaithe a socraíodh maidir le 2020 le Rialachán (AE) 2019/2236 ón gComhairle. (7)Ag an 42ú cruinniú a bhí ag an gCoimisiún Iascaigh Ginearálta don Mheánmhuir (CIGM) in 2018, ghlac sé Moladh CIGM/42/2018/1 lena mbunaítear bearta bainistíochta le haghaidh na heascainne eorpaí (Anguilla anguilla) sa Mheánmhuir (folimistéir gheografacha CIGM 1 go 27). Áirítear leis na bearta sin teorainneacha gabhála agus tréimhse choiscthe bhliantúil ar feadh trí mhí as a chéile atá le sainiú ag gach Ballstát i gcomhréir le cuspóirí caomhnaithe Rialacháin (CE) Uimh. 1100/2007 ón gComhairle, plean náisiúnta bainistíochta nó pleananna náisiúnta bainistíochta maidir leis an eascann eorpach agus patrúin imirce aimseartha na eascainne eorpaí sa Bhallstát sin. Beidh feidhm ag an gcosc maidir le huiscí muirí uile na Meánmhara agus le huiscí goirt amhail inbhir, murlaigh chósta agus uiscí trasdultacha, i gcomhréir leis an Moladh. Ba cheart na bearta sin a chur chun feidhme i ndlí an Aontais. (8)Ag an 42ú cruinniú bliantúil a bhí ag CIGM in 2018, ghlac sé Moladh CIGM/42/2018/8 maidir le tuilleadh beart éigeandála in 2019-2021 i dtaca le stoic pheiligeacha bheaga le haghaidh na mblianta 2019, 2020 agus 2021 i Muir Aidriad (folimistéir gheografacha 17 agus 18 CIGM). Ba cheart na bearta sin a chur chun feidhme i ndlí an Aontais. Tá na huasteorainneacha gabhála socraithe go heisiach do bhliain amháin agus gan dochar d'aon bhearta eile a ghlacfar sa todhchaí agus d'aon scéim chionroinnte féideartha idir na Ballstáit. Ag an 42ú cruinniú bliantúil a bhí ag CIGM in 2018, ghlac sé Moladh CIGM/42/2018/3 maidir le plean bainistíochta ilbhliantúil um iascaigh tráil inbhuanaithe a ndírítear ar shéacla mór dearg (Aristaeomorpha foliacea) agus ar shéacla gorm agus dearg (Aristeus antennatus) i Muir na Leiveainte (folimistéir gheografacha 24, 25, 26 agus 27 CIGM), moladh lenar tugadh isteach líon uasta soithí iascaireachta. Ba cheart na bearta sin a chur chun feidhme i ndlí an Aontais. (9)Ag an 42ú cruinniú bliantúil a bhí ag CIGM in 2018, ghlac sé Moladh CIGM/42/2018/4 maidir le plean bainistíochta ilbhliantúil um iascaigh tráil inbhuanaithe a ndírítear ar shéacla mór dearg (Aristaeomorpha foliacea) agus ar shéacla gorm agus dearg (Aristeus antennatus) sa Mhuir Iónach (folimistéir gheografacha 19, 20 agus 21 CIGM), moladh lenar tugadh isteach líon uasta soithí iascaireachta. Ba cheart na bearta sin a chur chun feidhme i ndlí an Aontais. (10)Ag an 43ú cruinniú bliantúil a bhí ag CIGM in 2019, ghlac sé Moladh CIGM/43/2019/6 maidir le bearta bainistíochta maidir le hiascaigh tráil inbhuanaithe a ndírítear ar shéacla mór dearg (Aristaeomorpha foliacea) agus ar shéacla gorm agus dearg (Aristeus antennatus) i gCaolas na Sicile (folimistéir gheografacha 12, 13, 14, 15 agus 16 CIGM), moladh lenar tugadh isteach líon uasta soithí iascaireachta. Ba cheart na bearta sin a chur chun feidhme i ndlí an Aontais. (11)Ag an 43ú cruinniú bliantúil a bhí ag CIGM in 2019, ghlac sé Moladh CIGM/43/2019/5 maidir le plean bainistíochta ilbhliantúil i dtaca le hiascaigh ghrinnill inbhuanaithe i Muir Aidriad (folimistéir gheografacha CIGM 17 agus 18), tugadh isteach leis an moladh córas iarrachta iascaireachta maidir le stoic ghrinnill áirithe. Ba cheart na bearta sin a chur chun feidhme i ndlí an Aontais. (12)Agus saintréithe chabhlach na Slóivéine agus a thionchar beag ar stoic pheiligeacha bheaga agus stoic ghrinnill, is iomchuí na patrúin iascaireachta atá ann cheana a chaomhnú agus rochtain chabhlach na Slóivéine ar íosmhéid speiceas peiligeach beag agus cuóta íosta iarrachta maidir le stoic ghrinnill a áirithiú. (13)Ag an 43ú cruinniú bliantúil a bhí ag CIGM in 2019, ghlac sé Moladh CIGM/43/2019/4 chomh maith maidir le plean bainistíochta ilbhliantúil i dtaca le saothrú an choiréalaigh dheirg (Corallium rubrum)inbhuanaithe i Muir Aidriad (folimistéir gheografacha CIGM 1 agus 27), tugadh isteach leis an moladh líon uasta údaruithe iascaireachta agus teorainneacha saothraithe maidir leis an gcoiréalach dearg. Ba cheart na bearta sin a chur chun feidhme i ndlí an Aontais. (14)Ag an 43ú cruinniú bliantúil a bhí ag CIGM in 2019, ghlac sé Moladh CIGM/43/2019/2 maidir le plean bainistíochta i dtaca le saothrú inbhuanaithe an deargáin (Pagellus bogaraveo)i Muir Alboran (folimistéir gheografacha CIGM 1 go 3), tugadh isteach leis an moladh teorainn gabhála agus iarrachta bunaithe ar an meánleibhéal údaraithe agus curtha i bhfeidhm thar na tréimhse 2010-2015. Ba cheart na bearta sin a chur chun feidhme i ndlí an Aontais. (15)Ag an 43ú cruinniú de chuid CIGM in 2019, ghlac sé Moladh CIGM/43/2019/1 maidir le sraith de bhearta bainistíochta i dtaca le húsáid feiste comhthiomsaithe éisc ar ancaire in iascaigh dorád coiteann (Coryphaena hippurus) sa Mheánmhuir (folimistéir gheografacha CIGM 1 go 27), tugadh isteach leis an moladh líon uasta soithí iascaireachta a dhíríonn ar an dorád coiteann. Ba cheart na bearta sin a chur chun feidhme i ndlí an Aontais.

(16)Ag an 43ú cruinniú de chuid CIGM in 2019, ghlac sé Moladh CIGM/43/2019/3 lena leasaítear Moladh CIGM/41/2017/4 maidir le plean bainistíochta ilbhliantúil i dtaca le hiascaigh turbard sa Mhuir Dhubh (folimistéar 29). Tugadh isteach leis an moladh sin Gabháil Iomlán Incheadaithe (TAC) réigiúnach uasdátaithe agus scéim cionroinnte cuótaí maidir leis an turbard agus bearta caomhnaithe le haghaidh an stoic seo, go háirithe tréimhse choiscthe dhá mhí agus teorainn 180 lá sa bhliain leis an líon laethanta iascaireachta. Ba cheart na bearta sin a chur chun feidhme i ndlí an Aontais. (17)I gcomhréir leis an gcomhairle eolaíoch a chuir CIGM ar fáil, is gá an leibhéal básmhaireachta iascaireachta atá ann faoi láthair a choinneáil chun inbhuanaitheacht an stoic salán sa Mhuir Dhubh. Is iomchuí mar sin leanúint de chuóta uathrialach a shocrú maidir leis an stoc sin. (18)Ba cheart na deiseanna iascaireachta a bhunú ar bhonn na comhairle eolaíche atá ar fáil agus aird á tabhairt ar ghnéithe bitheolaíocha agus socheacnamaíocha agus cóir chothrom idir earnálacha iascaireachta á háirithiú, agus i bhfianaise na tuairimí a cuireadh in iúl le linn an chomhairliúcháin le páirtithe leasmhara. (19)Le Rialachán (CE) Uimh. 847/96 ón gComhairle, tugadh coinníollacha breise isteach maidir le TACanna a bhainistiú ó bhliain go bliain, lena n‑áirítear, faoi Airteagail 3 agus 4 den Rialachán sin, forálacha solúbthachta le haghaidh TACanna réamhchúraim agus anailíseacha. Faoi Airteagal 2 den Rialachán sin, bíonn sé le cinneadh ag an gComhairle, agus TACanna á socrú aici, cé na stoic nach mbeidh feidhm ag Airteagail 3 nó 4 den Rialachán sin maidir leo, go háirithe ar bhonn stádas bitheolaíoch na stoc. Níos déanaí, tugadh sásra solúbthachta bliain go bliain isteach le hAirteagal 15(9) de Rialachán (AE) Uimh. 1380/2013 maidir le gach stoc atá faoi réir oibleagáid gabhálacha a thabhairt i dtír. Dá bhrí sin, d'fhonn solúbthacht iomarcach a sheachaint a bhainfeadh an bonn de phrionsabal shaothrú céillí freagrach na n‑acmhainní bitheolaíocha muirí, a chuirfeadh bac ar ghnóthú chuspóirí CBI agus a chuirfeadh meath ar stádas bitheolaíoch na stoc, ba cheart a leagan síos nach mbeidh feidhm ag Airteagail 3 agus 4 de Rialachán (CE) Uimh. 847/96 maidir le TACanna anailíseacha ach amháin i gcás nach mbaintear leas as an tsolúbthacht bliain go bliain dá bhforáiltear in Airteagal 15(9) de Rialachán (AE) Uimh. 1380/2013. (20)Tá úsáid na ndeiseanna iascaireachta atá ar fáil ag soithí iascaireachta de chuid an Aontais a leagtar amach sa Rialachán seo faoi réir Rialachán (CE) Uimh. 1224/2009 ón gComhairle, agus go háirithe Airteagail 33 agus 34 den Rialachán sin, maidir le gabhálacha agus iarracht iascaireachta a thaifeadadh agus maidir le fógra a thabhairt faoi shonraí i ndáil le hídiú deiseanna iascaireachta. Is gá, dá bhrí sin, na cóid atá le húsáid ag na Ballstáit a shonrú agus sonraí á gcur chuig an gCoimisiún acu maidir le stoic éisc a thabhairt i dtír atá faoi réir an Rialacháin seo. (21)Ionas nach gcuirfear isteach ar ghníomhaíochtaí iascaireachta agus chun slí bheatha iascairí an Aontais a áirithiú, ba cheart feidhm a bheith ag an Rialachán seo ón 1 Eanáir 2021. Ar chúiseanna práinne, ba cheart an Rialachán seo a theacht i bhfeidhm láithreach tar éis a fhoilsithe. (22)Ba cheart deiseanna iascaireachta a úsáid i gcomhlíonadh iomlán dhlí an Aontais, TAR ÉIS AN RIALACHÁN SEO A GHLACADH: TEIDEAL I

FORÁLACHA GINEARÁLTA Airteagal 1

Ábhar Socraítear leis an Rialachán seo deiseanna iascaireachta atá ar fáil le haghaidh 2021 sa Mheánmhuir agus sa Mhuir Dhubh maidir le stoic éisc agus grúpaí stoc éisc áirithe. Airteagal 2

Raon Feidhme 1.Tá feidhm ag an Rialachán seo maidir le soithí iascaireachta de chuid an Aontais ag saothrú na stoic éisc seo a leanas: (a)an eascann eorpach (Anguilla anguilla), an coiréalach dearg (Corallium rubrun) agus an dorád coiteann (Coryphaena hippurus) sa Mheánmhuir, mar a shainmhínítear in Airteagal 4(b); (b)an séacla gorm agus dearg (Aristeus antennatus), an rós-séacla domhainmhara (Parapenaeus longirostris), an séacla mór dearg (Aristaeomorpha foliacea), an colmóir eorpach (Merluccius merluccius), gliomach na hIorua (Nephrops norvegicus) agus an milléad dearg (Mullus barbatus) mar a shainmhínítear in Airteagal 4(c); (c)An t‑ainseabhaí (Engraulis encrasicolus) agus an sairdín (Sardina pilchardus) i Muir Airdriad, mar a shainmhínítear in Airteagal 4(d); (d)an colmóir eorpach (Merluccius merluccius), gliomach na hIorua (Nephrops norvegicus), an sól coiteann (Solea solea), an rós-séacla domhainmhara (Parapenaeus longirostris), an milléad dearg (Mullus barbatus) i Muir Aidriad, mar a shainmhínítear in Airteagal 4(d); (e)an séacla mór dearg (Aristaeomorpha foliacea) agus an séacla gorm agus dearg (Aristeus antennatus) i gCaolas na Sicile mar a shainmhínítear in Airteagal 4(e), sa Mhuir Iónach mar a shainmhínítear in Airteagal 4(f) agus i Muir na Leiveainte mar a shainmhínítear in Airteagal 4(g); (f)an deargán (Pagellus bogaraveo) i Muir Alboran, mar a shainmhínítear in Airteagal 4(h); (g)an salán (Sprattus sprattus) agus an turbard (Psetta maxima) sa Mhuir Dhubh, mar a shainmhínítear in Airteagal 4(i).

2.Tá feidhm ag an Rialachán seo freisin maidir le hiascaigh áineasa i gcás ina dtagraítear go sainráite do na hiascaigh sin sna forálacha ábhartha. Airteagal 3

Sainmhínithe

Chun críocha an Rialacháin seo, tá feidhm ag na sainmhínithe a leagtar síos in Airteagal 4 de Rialachán (AE) Uimh. 1380/2013. Ina dteannta sin, tá feidhm ag na sainmhínithe seo a leanas: (a)ciallaíonn “uiscí idirnáisiúnta” uiscí atá lasmuigh de cheannasacht nó de dhlínse aon Stáit; (b)ciallaíonn “iascaigh áineasa” gníomhaíochtaí iascaireachta neamhthráchtála, lena saothraítear beo-acmhainní uisceacha, haghaidh áineasa, turasóireachta nó spóirt; (c)ciallaíonn “gabháil iomlán incheadaithe” (TAC): (i)in iascaigh atá faoi réir na díolúine ón oibleagáid gabhálacha a thabhairt i dtír dá dtagraítear in Airteagal 15(4) go (7) de Rialachán (AE) Uimh. 1380/2013, an chainníocht éisc a fhéadtar a thabhairt i dtír as gach stoc gach bliain; (ii)i ngach iascach eile, an chainníocht éisc a fhéadtar a ghabháil as gach stoc thar thréimhse bliana; (d)ciallaíonn “cuóta” cion de TAC a chionroinntear ar an Aontas nó le Ballstát; (e)ciallaíonn “cuóta uathrialach de chuid an Aontais” teorainn ghabhála a chionroinntear go uathrialach ar shoithí iascaireachta de chuid an Aontais in éagmais TAC chomhaontaithe; (f)ciallaíonn “cuóta anailíseach” cuóta uathrialach de chuid an Aontais ar ina leith atá measúnú anailíseach ar fáil; (g)ciallaíonn “measúnú anailíseach” meastóireacht chainníochtúil ar threochtaí i gcás stoc ar leith, bunaithe ar shonraí maidir le bitheolaíocht agus saothrú an stoic sin, a sonraíodh le hathbhreithniú eolaíoch na sonraí sin go raibh siad de cháilíocht leordhóthanach chun comhairle eolaíoch a sholáthar i ndáil le roghanna maidir le gabhálacha amach anseo. (h)ciallaíonn “feiste um chomhbhailiú éisc” nó FAD aon trealamh ar ancaire atá ar snámh ar dhromchla na farraige arb é is aidhm dó éisc a mhealladh”. Airteagal 4

Limistéir iascaireachta Chun críocha an Rialacháin seo, tá feidhm ag na sainmhínithe limistéir seo a leanas: (a)ciallaíonn “folimistéir gheografacha CIGM” na limistéir a shainmhínítear in Iarscríbhinn I a ghabhann le Rialachán (AE) Uimh. 1343/2011 ó Pharlaimint na hEorpa agus ón gComhairle; (b)ciallaíonn “an Mheánmhuir” uiscí i bhfolimistéir gheografacha CIGM 1 go 27 mar a shainmhínítear in Iarscríbhinn I a ghabhann le Rialachán (AE) Uimh. 1343/2011; (c)ciallaíonn “an Mheánmhuir thiar” uiscí i bhfolimistéir gheografacha CIGM 1, 2, 5, 6, 7, 8, 9, 10 agus 11 mar a shainmhínítear in Iarscríbhinn I a ghabhann le Rialachán (AE) Uimh. 1343/2011; (d)ciallaíonn “Muir Aidriad” uiscí i bhfolimistéir gheografacha CIGM 17 agus 18 mar a shainmhínítear in Iarscríbhinn I a ghabhann le Rialachán (AE) Uimh. 1343/2011; (e)ciallaíonn “Caolas na Sicile” uiscí i bhfolimistéir gheografacha CIGM 12, 13, 14, 15, agus 16 mar a shainmhínítear in Iarscríbhinn I a ghabhann le Rialachán (AE) Uimh. 1343/2011;

(f)ciallaíonn “An Mhuir Iónach” uiscí i bhfolimistéir gheografacha CIGM 19, 20 agus 21 a shainmhínítear in Iarscríbhinn I a ghabhann le Rialachán (AE) Uimh. 1343/2011; (g)ciallaíonn “Muir na Leiveainte” uiscí i bhfolimistéir gheografacha CIGM 24, 25, 26 agus 27 mar a shainmhínítear in Iarscríbhinn I a ghabhann le Rialachán (AE) Uimh. 1343/2011; (h)ciallaíonn “Muir Alboran” uiscí i bhfolimistéir gheografacha CIGM 1 go 3 mar a shainmhínítear in Iarscríbhinn I a ghabhann le Rialachán (AE) Uimh. 1343/2011; (i)ciallaíonn “an Mhuir Dhubh” uiscí i bhfolimistéar geografach CIGM 29 mar a shainmhínítear in Iarscríbhinn I a ghabhann le Rialachán (AE) Uimh. 1343/2011. TEIDEAL II

Deiseanna iascaireachta CAIBIDIL I

An Mheánmhuir Airteagal 5

An Eascann eorpach

1.Tá feidhm ag an Airteagal seo maidir le gníomhaíochtaí uile shoithí iascaireachta de chuid an Aontais agus gníomhaíochtaí iascaireachta eile de chuid an Aontais lena ngabhtar an eascann eorpach(Anguilla anguilla), eadhon iascaigh spriocdhírithe, theagmhasacha agus áineasa, in uiscí muirí uile na Meánmhara, lena n‑áirítear fionnuiscí agus uiscí goirt trasdultacha, murlaigh agus inbhir, mar shampla. 2.Toirmeascfar ar shoithí iascaireachta de chuid an Aontais iascaireacht a dhéanamh ar na heascanna eorpacha in uiscí an Aontais agus in uiscí idirnáisiúnta na Meánmhara ar feadh tréimhse trí mhí as a chéile a chinnfidh gach Ballstát. Beidh an tréimhse choiscthe iascaireachta comhsheasmhach leis na cuspóirí caomhnaithe a leagtar amach i Rialachán (CE) Uimh. 1100/2007, leis na pleananna náisiúnta bainistíochta atá i bhfeidhm agus le patrúin imirce aimseartha na n‑eascann eorpach sna Ballstáit lena mbaineann. Déanfaidh na Ballstáit an tréimhse a cinneadh a chur in iúl don Choimisiún tráth nach déanaí ná mí amháin roimh theacht i bhfeidhm na tréimhse coiscthe agus roimh an 31 Eanáir 2021 in aon chás. 3.Maidir le leibhéal gabhálacha na stoc eascann eorpach a thabharfaidh soithí iascaireachta de chuid an Aontais sa Mheánmhuir isteach ar bord, ní shárófar na leibhéil a leagtar amach in Iarscríbhinn I a ghabhann leis an Rialachán seo. Airteagal 6

An coiréalach dearg 1.Tá feidhm ag an Airteagal seo maidir le gníomhaíochtaí uile shoithí iascaireachta de chuid an Aontais agus gníomhaíochtaí iascaireachta eile de chuid an Aontais i ndáil le saothrú an choiréalaigh dheirg (Corallium rubrum), eadhon iascaigh spriocdhírithe agus áineasa. 2.Le haghaidh iascaigh spriocdhírithe, maidir leis an líon uasta údaruithe iascaireachta agus uaschainníochtaí stoc coiréalach dearg a shaothraíonn soithí iascaireachta de chuid an Aontais; agus gníomhaíochtaí iascaireachta de chuid an Aontais, ní shárófar na leibhéil a leagtar amach in Iarscríbhinn II a ghabhann leis an Rialachán seo. 3.Toirmeascfar ar shoithí iascaireachta de chuid an Aontais; faoi réir fhorálacha mhír 2 den Airteagal an coiréalach dearg a thrasloingsiú ar muir. 4.Maidir le hiascaigh áineasa, déanfaidh na Ballstáit na bearta is gá chun an coiréalach dearg a ghabháil agus a choinneáil ar bord, a thrasloingsiú nó a thabhairt i dtír. Airteagal 7

An dorád coiteann 1.Tá feidhm ag an Airteagal seo maidir le gníomhaíochtaí tráchtála uile shoithí de chuid an Aontais agus gníomhaíochtaí iascaireachta eile de chuid an Aontais lena n‑úsáidtear feiste um chomhbhailiú éisc chun an dorád coiteann (Coryphaena hippurus) a ghabháil in uiscí idirnáisiúnta na Meánmhara. 2.Leagtar amach in Iarscríbhinn III a ghabhann leis an Rialachán seo an líon uasta soithí iascaireachta údaraithe chun iascaireacht a dhéanamh ar na doráid choiteanna.

CAIBIDIL II

An Mheánmhuir thiar Airteagal 8

Stoic ghrinnill

1.Tá feidhm ag an Airteagal seo maidir le gníomhaíochtaí uile shoithí iascaireachta de chuid an Aontais agus gníomhaíochtaí iascaireachta eile de chuid an Aontais lena ngabhtar stoic ghrinnill dá dtagraítear in Airteagal 1(2) de Rialachán (AE) 2019/1022, sa Mheánmhuir thiar. 2.Leagtar amach an uasiarracht iascaireachta incheadaithe in Iarscríbhinn IV a ghabhann leis an Rialachán seo lena ndéanfaidh na Ballstáit an uasiarracht iascaireachta incheadaithe a bhainistiú i gcomhréir le hAirteagal 9 de Rialachán (AE) 2019/1022. Airteagal 9

Tarchur sonraí

Déanfaidh na Ballstáit an iarracht iascaireachta a thaifeadadh agus a tharchur chuig an gCoimisiún i gcomhréir le hAirteagal 10 de Rialachán (AE) 2019/1022. Nuair a chuirfidh an Ballstáit sonraí iarrachta faoi bhráid an Choimisiúin, de bhun an Airteagail seo, úsáidfidh siad cóid na ngrúpaí maidir le hiarracht iascaireachta a leagtar amach in Iarscríbhinn IV a ghabhann leis an Rialachán seo. CAIBIDIL III

Muir Aidriad Airteagal 10

Stoic pheiligeacha bheaga

1.Tá feidhm ag an Airteagal seo maidir le gníomhaíochtaí uile shoithí iascaireachta de chuid an Aontais agus gníomhaíochtaí iascaireachta eile de chuid an Aontais lena ngabhtar an sairdín (Sardina pilchardus) agus an t‑ainseabhaí (Engraulis encrasicolus) i Muir Aidriad. 2.Ní shárófar leis an uasleibhéal gabhálacha na leibhéil a leagtar amach in Iarscríbhinn V a ghabhann leis an Rialachán seo. 3.Maidir le soithí iascaireachta de chuid an Aontais; lena ndírítear ar an sairdín agus an ainseabhaí, ní rachaidh siad thar 180 lá iascaireachta in aghaidh na bliana. Laistigh de na 180 lá iascaireachta ina n‑iomláine, beidh feidhm ag uasmhéid 144 lá iascaireachta dírithe ar an sairdín agus uasmhéid 144 lá iascaireachta dírithe ar an ainseabhaí. 4.Leagtar amach in Iarscríbhinn V a ghabhann leis an Rialachán seo an líon uasta soithí iascaireachta údaraithe chun iascaireacht a dhéanamh ar pheiligigh bheaga. Airteagal 11

Stoic ghrinnill

1.Tá feidhm ag an Airteagal seo maidir le gníomhaíochtaí uile shoithí iascaireachta de chuid an Aontais agus gníomhaíochtaí iascaireachta eile de chuid an Aontais lena ngabhtar na héisc seo a leanas; an colmóir eorpach (Merluccius merluccius), gliomach na hIorua (Nephrops norvegicus), an sól coiteann (Solea solea), an rós-séacla domhainmhara (Parapenaeus longirostris) agus an milléad dearg (Mullus barbatus) i Muir Aidriad. 2.Leagtar amach in Iarscríbhinn V a ghabhann leis an Rialachán seo an uasiarracht iascaireachta incheadaithe maidir le stoic ghrinnill faoi raon feidhme an Airteagail. 3.Déanfaidh na Ballstáit an iarracht iascaireachta uasta incheadaithe a bhainistiú i gcomhréir le hAirteagail 26 go 35 de Rialachán (CE) Uimh. 1224/2009. Airteagal 12

Tarchur sonraí Nuair a chuirfidh na Ballstáit faoi bhráid an Choimisiúin, de bhun Airteagail 33 agus 34 de Rialachán (CE) Uimh. 1224/2009, sonraí a bhaineann le tabhairt i dtír na gcainníochtaí stoc arna ngabháil, úsáidfidh siad na cóid stoic a leagtar amach in Iarscríbhinn II a ghabhann leis an Rialachán seo.

CAIBIDIL IV

An Mhuir Iónach, Muir na Leiveainte agus Caolas na Sicile Airteagal 13

1.Tá feidhm ag an airteagal seo maidir le gníomhaíochtaí uile shoithí iascaireachta de chuid an Aontais agus gníomhaíochtaí iascaireachta eile de chuid an Aontais lena ngabhtar an séacla mór dearg (Aristaeomorpha foliacea) agus an séacla gorm agus dearg (Aristeus antennatus), sa Mhuir Iónach, i Muir na Leiveainte agus i gCaolas na Sicile. 2.Leagtar amach in Iarscríbhinn VI a ghabhann leis an Rialachán seo an líon uasta soithí iascaireachta údaraithe chun iascaireacht a dhéanamh ar na stoic grinnill. CAIBIDIL V

Muir Alboran Airteagal 14 1.Tá feidhm ag an Airteagal seo maidir le gníomhaíochtaí uile shoithí iascaireachta de chuid an Aontais agus gníomhaíochtaí iascaireachta eile de chuid an Aontais lena ngabhtar an deargán (Pagellus bogaraveo) i Muir Alboran. 2.Ní shárófar leis an uasleibhéal gabhálacha na leibhéil a leagtar amach in Iarscríbhinn VII a ghabhann leis an Rialachán seo. CAIBIDIL VI

An Mhuir Dhubh Airteagal 15

Deiseanna iascaireachta le haghaidh an salán a chionroinnt

1.Tá feidhm ag an Airteagal seo maidir le gníomhaíochtaí uile shoithí iascaireachta de chuid an Aontais agus gníomhaíochtaí iascaireachta eile de chuid an Aontais maidir le gabháil an tsaláin (Sprattus sprattus) sa Mhuir Dhubh. 2.Maidir le cuóta uathrialach an Aontais i dtaca le salán, cionroinnt cuóta den sórt sin i measc na mBallstát agus na coinníollacha áirithe atá nasctha go feidhmiúil leis sin, i gcás inarb iomchuí, leagtar amach iad in Iarscríbhinn VIII a ghabhann leis an Rialachán seo. Airteagal 16

Deiseanna iascaireachta maidir leis an turbard a chionroinnt

1.Tá feidhm ag an Airteagal seo maidir le gníomhaíochtaí uile shoithí iascaireachta de chuid an Aontais agus gníomhaíochtaí iascaireachta eile de chuid an Aontais maidir le gabháil an turbaird (Psetta maxima) sa Mhuir Dhubh. 2.Maidir TAC an turbaird is infheidhme in uiscí an Aontais sa Mhuir Dhubh agus cionroinnt TAC den sórt sin i measc na mBallstát agus na coinníollacha áirithe atá nasctha go feidhmiúil leis sin, i gcás inarb iomchuí, leagtar amach iad in Iarscríbhinn VIII a ghabhann leis an Rialachán seo. Airteagal 17

Bainistíocht iarrachta iascaireachta maidir leis an turbard Maidir le soithí iascaireachta de chuid an Aontais atá incheadaithe chun iascaireacht a dhéanamh ar thurbaird faoi raon feidhme Airteagal 16, gan beann ar a bhfad foriomlán, ní rachaidh siad thar 180 lá iascaireachta in aghaidh na bliana.